O‘zbekiston Respublikasi Vazirlar Mahkamasining hududlarda mavzuli sayyor majlislarini o‘tkazish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun O‘zbekiston Respublikasi Vazirlar Mahkamasining mas’uliyatini oshirishga doir birinchi navbatdagi chora-tadbirlar to‘g‘risida” 2019-yil 28-yanvardagi PF-5644-son Farmonini hamda O‘zbekiston Respublikasi Prezidentining “O‘zbekiston Respublikasi Hukumati ishini tashkil etishning sifat jihatidan yangi tizimini joriy etish to‘g‘risida” 2019-yil 28-yanvardagi PQ-4136-son qarorini bajarish yuzasidan Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasining hududlarda mavzuli sayyor majlislarini o‘tkazish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Bosh vazirining o‘rinbosarlari, O‘zbekiston Respublikasi Bosh vazirining maslahatchilari va O‘zbekiston Respublikasi Vazirlar Mahkamasi apparatining boshqaruvchisi Hukumat apparati tarkibiy bo‘linmalari, vazirliklar, idoralar, mahalliy ijro etuvchi hokimiyat organlari va boshqa tashkilotlarning O‘zbekiston Respublikasi Vazirlar Mahkamasining hududlarda mavzuli sayyor majlislarini tayyorlash va o‘tkazish bo‘yicha muvofiqlashtirilgan ishini ta’minlasin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va O‘zbekiston Respublikasi Vazirlar Mahkamasi apparatining boshqaruvchisi R.V. Abduqodirov zimmasiga yuklansin.
 1. Ushbu Nizom “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, O‘zbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun O‘zbekiston Respublikasi Vazirlar Mahkamasining mas’uliyatini oshirishga doir birinchi navbatdagi chora-tadbirlar to‘g‘risida” 2019-yil 28-yanvardagi PF-5644-son Farmoniga va O‘zbekiston Respublikasi Prezidentining “O‘zbekiston Respublikasi Hukumati ishini tashkil etishning sifat jihatidan yangi tizimini joriy etish to‘g‘risida” 2019-yil 28-yanvardagi PQ-4136-son qaroriga muvofiq O‘zbekiston Respublikasi Vazirlar Mahkamasining (keyingi o‘rinlarda Vazirlar Mahkamasi/Hukumat deb ataladi) hududlardagi mavzuli sayyor majlislarini tayyorlash va o‘tkazish tartibini belgilaydi.
 2. Vazirlar Mahkamasining hududlardagi mavzuli sayyor majlislari (keyingi o‘rinlarda sayyor majlislar deb ataladi) joylarda aniq sohalar va yo‘nalishlarda amalga oshirilayotgan islohotlar jarayonining samaradorligini o‘rganish borasida Vazirlar Mahkamasi faoliyatini tashkil etish shakli hisoblanadi.
 3. Quyidagilar sayyor majlislarni o‘tkazishda Vazirlar Mahkamasi faoliyatining asosiy yo‘nalishlari hisoblanadi:
 2017 ― 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida, O‘zbekiston Respublikasi Prezidentining O‘zbekiston Respublikasi Oliy Majlisiga Murojaatnomasidan kelib chiqadigan tegishli yilga mo‘ljallangan davlat dasturida belgilangan vazifalarning o‘z vaqtida va to‘liq hajmda amalga oshirilishini ta’minlash;
 iqtisodiyot tarmoqlari va ijtimoiy sohani strategik rivojlantirish davlat dasturlarini, davlat va hududiy rivojlantirish dasturlarini, shuningdek, hududlarda iqtisodiy, ijtimoiy va ma’muriy islohotlarni o‘z vaqtida va to‘liq hajmda amalga oshirish choralarini ko‘rish;
 Qoraqalpog‘iston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining maqsadli ijrosini ta’minlash;
 hududlarni, eng avvalo, iqtisodiy va ijtimoiy rivojlanishda orqada qolayotgan qishloq tumanlari va shaharlarni rivojlantirishning istiqbolli vazifalarini samarali hal etish bo‘yicha davlat boshqaruvi va mahalliy ijro etuvchi hokimiyat organlarining muvofiqlashtirilgan ishini ta’minlash choralarini ko‘rish;
 hududlarni ijtimoiy-iqtisodiy rivojlantirish tendensiyalarining kompleks tahlilini, shu jumladan hududlarni kompleks rivojlantirish, iqtisodiyot tarmoqlari va sektorlarida bozor islohotlarini yanada chuqurlashtirish, aholi bandligi va turmush darajasini izchil oshirish bo‘yicha islohotlarni amalga oshirish jarayonining monitoringini o‘tkazish;
 xorijiy investitsiyalarni jalb qilish va hududning eksport salohiyatni oshirish holatini o‘rganish, mamlakatni rivojlantirishning strategik maqsadlaridan va uning iqtisodiy xavfsizligidan kelib chiqib hududlarning investitsiyaviy jozibadorligini yanada yaxshilash bo‘yicha takliflar ishlab chiqish;
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida o‘tkazilgan majlislar bayonnomalari, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”) ijrosi ustidan tizimli va ta’sirchan nazoratni ta’minlash;
 davlat va xo‘jalik boshqaruvi organlarining hududiy bo‘linmalari, boshqa mahalliy ijro etuvchi hokimiyat organlari rahbarlarining, barcha darajadagi hokimlar faoliyatini baholash, zimmasiga yuklangan vazifa va funksiyalarning samarali va natijador bajarilishi, shuningdek, Vazirliklar, davlat qo‘mitalari va boshqa davlat boshqaruvi organlari faoliyati samaradorligini hamda maqsadli vazifalarga erishishlarini baholashning asosiy mezonlarida ko‘rsatilgan maqsadli vazifalarga erishilishi uchun ularning shaxsiy javobgarligi masalalarini ko‘rib chiqish;
 hududlarning iqtisodiy barqarorligini ta’minlovchi eng muhim vazifalar, iqtisodiyotning aniq tarmoqlari va sohalaridagi islohotlarni yanada chuqurlashtirish, hududlarning iqtisodiy ko‘rsatkichlarini yaxshilash bo‘yicha takliflar ishlab chiqish.
 4. Sayyor majlislarni tashkillashtirish va o‘tkazish mazkur Nizomga ilovaga muvofiq sxema bo‘yicha amalga oshiriladi.
 5. Sayyor majlislar tizimli asosda, qoida tariqasida, har chorakda o‘tkaziladi. Sayyor majlislar sanasi hamda ularga tayyorgarlik ko‘rish va o‘tkazish bo‘yicha tadbirlar (reja-jadval) Vazirlar Mahkamasining Rayosati tomonidan tasdiqlanadi.
 Sayyor majlislar zarur hollarda videoselektor yig‘ilishi shaklida o‘tkazilishi mumkin.
 6. Sayyor majlislar quyidagilardan kelib chiqib rejalashtiriladi:
 O‘zbekiston Respublikasi Prezidentining hududlardagi holatni tanqidiy tahlil qilish va maqsadli vazifalarni amalga oshirish bo‘yicha talablari va topshiriqlari;
 iqtisodiyot tarmoqlari va ijtimoiy sohani strategik rivojlantirish davlat dasturlarini, davlat va hududiy rivojlantirish dasturlarini, shuningdek, hududlarda iqtisodiy, ijtimoiy va ma’muriy islohotlarni o‘z vaqtida hamda to‘liq hajmda amalga oshirish holatining tanqidiy va tizimli tahlili; 
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”) ijrosi jarayonining monitoringi;
 islohotlar jarayonlariga to‘sqinlik qilayotgan sabab va muammolarning tizimli tahlili; 
 Vazirlar Mahkamasiga, davlat va xo‘jalik boshqaruvi organlariga, mahalliy ijro etuvchi hokimiyat organlariga kelib tushgan jismoniy va yuridik shaxslar murojaatlari bilan ishlash holatining monitoringi hamda tahlili.
 7. Sayyor majlislarda “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonunida, ushbu Nizomning 3-bandida nazarda tutilgan masalalar, shuningdek, O‘zbekiston Respublikasi Prezidenti, O‘zbekiston Respublikasi Bosh vaziri (keyingi o‘rinlarda Bosh vazir deb ataladi) topshiriqlariga va Vazirlar Mahkamasi Rayosati qarorlariga muvofiq boshqa masalalar ko‘rib chiqiladi.
 8. Sayyor majlislarda Bosh vazir raislik qiladi. O‘zbekiston Respublikasi Prezidenti sayyor majlislarda raislik qilishi mumkin.
 9. Bosh vazirning topshirig‘iga asosan Bosh vazirning o‘rinbosari yoki maslahatchisi vakolatlari sohasiga bevosita kiruvchi masalalar bo‘yicha sayyor majlislar Bosh vazirning tegishli o‘rinbosari yoki maslahatchisi raisligida o‘tkazilishi mumkin.
 10. Sayyor majlislarga tayyorgarlik ko‘rish va o‘tkazishni axborot-tahliliy va tashkiliy ta’minlash Vazirlar Mahkamasi apparati tomonidan O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Davlat statistika qo‘mitasi, Davlat soliq qo‘mitasi, Investitsiyalar va tashqi savdo vazirligi, boshqa vazirlik va idoralar, Qoraqalpog‘iston Respublikasi Vazirlar Kengashi, viloyatlar, tumanlar (shaharlar) hokimliklari bilan birgalikda amalga oshiriladi.
 11. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Davlat statistika qo‘mitasi, Davlat soliq qo‘mitasi, Investitsiyalar va tashqi savdo vazirligi, davlat va xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tasdiqlangan reja-jadvalga muvofiq sayyor majlis o‘tkazilishi sanasidan kamida yigirma kun oldin Vazirlar Mahkamasiga kun tartibi, kun tartibidagi masalalarni muhokama qilish tartibi loyihalarini, tegishli tahliliy materiallarni, shuningdek, sayyor majlis bayonnomasi loyihasini kiritadi.
 12. Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati Vazirlar Mahkamasi apparatining boshqa mas’ul tarkibiy bo‘linmalari bilan birgalikda O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Davlat statistika qo‘mitasi, Davlat soliq qo‘mitasi, Investitsiyalar va tashqi savdo vazirligi, boshqa manfaatdor vazirlik va idoralar, shuningdek, Qoraqalpog‘iston Respublikasi Vazirlar Kengashi, viloyatlar va tumanlar (shaharlar) hokimliklarining vakillarini jalb qilgan holda, sayyor majlis sanasidan kamida o‘n kun oldin kiritilgan materiallarni puxta ishlaydi hamda sayyor majlisni o‘tkazish bo‘yicha zarur ma’lumotnoma, axborot-tahliliy, taqdimot va boshqa materiallarni tayyorlaydi.
 13. Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati quyidagilarni Vazirlar Mahkamasi apparati boshqaruvchisi bilan kelishadi:
 a) quyidagilardan iborat hujjatlar to‘plamini:
 vazirliklar, idoralar, mahalliy ijro etuvchi hokimiyat organlari va boshqa tashkilotlarga faksogramma (kuzatuv xati, topshiriq) loyihasi; 
 kun tartibi va kun tartibidagi masalalarni muhokama qilish tartibi loyihalari;
 hisobot beruvchilar va sayyor majlisda ishtirok etuvchi shaxslar ro‘yxati;
 kun tartibidagi hisobotlar bo‘yicha ma’lumotnoma-obyektivkalar;
 asosiy ma’ruza loyihasi;
 sayyor majlis bayonnomasi loyihasi;
 axborot-tahliliy va taqdimot materiallari, sayyor majlis anonsi va boshqalar; 
 b) quyidagilarni o‘z ichiga olgan tashkiliy masalalarni:
 sayyor majlisni o‘tkazish sanasi, joyi va shakli (ochiq, yopiq, videoselektor);
 sayyor majlis ishtirokchilarini ro‘yxatdan o‘tkazish tartibi va joylashtirish sxemasi; 
 texnik vositalardan (telefonlar, radioaloqa, shuningdek, audio- va video qayd etish hamda axborotni qayta ishlash vositalari) foydalanish tartibi;
 sayyor majlis bayonnomasini va stenogrammasini yuritish tartibi;
 sayyor majlis ishtirokchilarini joylashtirish, transport ta’minoti tartibi va boshqalar.
 14. Sayyor majlislar o‘tkazishni sifatli va barvaqt tashkillashtirish maqsadida Vazirlar Mahkamasi yoki uning Rayosati tomonidan Vazirlar Mahkamasi apparati boshqaruvchisining huquqiy ekspertiza masalalari bo‘yicha o‘rinbosari, Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati mudiri, Bosh vazir protokol xizmati mudiri, Bosh vazir matbuot kotibi, Vazirlar Mahkamasi apparati tarkibiy bo‘linmalari rahbarlari va mutaxassislari, shuningdek, O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Davlat statistika qo‘mitasi, Davlat soliq qo‘mitasi, Investitsiyalar va tashqi savdo vazirligi, boshqa vazirlik va idoralar, Qoraqalpog‘iston Respublikasi Vazirlar Kengashi, viloyatlar va tumanlar (shaharlar) hokimliklarining vakillaridan iborat tarkibda doimiy faoliyat yurituvchi ishchi guruh tashkil etiladi.
 15. Vazirlar Mahkamasi apparati boshqaruvchisi sayyor majlisni o‘tkazish sanasidan yetti kun oldin sayyor majlisni o‘tkazish uchun tayyorlangan hujjatlar to‘plami va tashkiliy masalalar bo‘yicha Bosh vazirga axborot beradi va Vazirlar Mahkamasining Rayosatiga ko‘rib chiqish uchun kiritadi.
 16. Hududlarni kompleks rivojlantirish, kommunikatsiyalar va mudofaa sanoati masalalari kotibiyati Vazirlar Mahkamasi apparatining boshqa mas’ul tarkibiy bo‘linmalari bilan birgalikda bir kun ichida Vazirlar Mahkamasi Rayosati tomonidan ko‘rib chiqilgan materiallarni Vazirlar Mahkamasi Rayosati a’zolari tomonidan bildirilgan e’tirozlardan kelib chiqib qayta ishlaydi.
 17. Qayta ishlangan materiallar sayyor majlisni o‘tkazish sanasidan besh kun oldin Vazirlar Mahkamasi apparati boshqaruvchisi tomonidan kelishish uchun belgilangan tartibda O‘zbekiston Respublikasi Prezidenti Administratsiyasiga yuboriladi.
 18. Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati mas’ul xodimlari Vazirlar Mahkamasi apparati boshqaruvchisining huquqiy ekspertiza masalalari bo‘yicha o‘rinbosari va Vazirlar Mahkamasi apparati tarkibiy bo‘linmalarining boshqa mas’ul xodimlari bilan birgalikda majlisni o‘tkazish sanasidan uch kun oldin sayyor majlisga barvaqt va sifatli tayyorgarlik ko‘rish hamda o‘tkazish bilan bog‘liq tashkiliy-texnik va boshqa masalalarni hal etish uchun sayyor majlis o‘tkaziladigan joyga (hududga) tashrif buyuradi.
 Sayyor majlisga tayyorgarlik ko‘rish va o‘tkazish bilan bog‘liq ishlarni muvofiqlashtirish Qoraqalpog‘iston Respublikasi Vazirlar Kengashi, viloyatlar va tumanlar (shaharlar) hokimliklari bilan birgalikda amalga oshiriladi.
 19. Mansabdor shaxslarning sayyor majlislarga ishtirok etishi Vazirlar Mahkamasi apparatining tegishli tarkibiy bo‘linmalari tomonidan ta’minlanadi.
 20. Sayyor majlislarda mahalliy ijro etuvchi hokimiyat organlari, hududiy davlat boshqaruvi organlari rahbarlari ishtirok etadi.
 Sayyor majlislarga zarurat bo‘lganda O‘zbekiston Respublikasi Oliy Majlisi Qonunchilik palatasi va Senati, sud va huquqni muhofaza qiluvchi organlar, xalq deputatlari mahalliy Kengashlari vakillari taklif etilishi mumkin. Boshqa mansabdor shaxslar sayyor majlislarga faqat vakolatlariga kiradigan masalalar bo‘yicha taklif etiladi. 
 21. Sayyor majlisda Bosh vazirning majlis mavzusiga bevosita tegishli bo‘lgan ijtimoiy, iqtisodiy va boshqa obyektlarga tashrifi ham amalga oshirilishi mumkin.
 Tegishli davlat va xo‘jalik boshqaruvi organlari rahbarlari Bosh vazirning obyektlarga tashrifi davomida materiallarning taqdimotini ta’minlaydilar.
 Bosh vazirning obyektlarga tashrifini tashkillashtirish Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati tomonidan Vazirlar Mahkamasi apparatining boshqa mas’ul tarkibiy bo‘linmalari bilan birgalikda manfaatdor vazirlik va idoralar, shuningdek, Qoraqalpog‘iston Respublikasi Vazirlar Kengashi, viloyatlar va tumanlar (shaharlar) hokimliklari vakillarini jalb qilgan holda amalga oshiriladi.
 22. Sayyor majlislarda masalalarning muhokamasi, qoida tariqasida, ochiq va oshkora o‘tkaziladi. Sayyor majlislarni ommaviy axborot vositalarida yoritish maqsadida ommaviy axborot vositalari va jamoatchilik vakillari taklif etiladi.
 23. Sayyor majlislarda Bosh vazir o‘rinbosarlari va maslahatchilarining, vazirliklar, davlat qo‘mitalari, idoralar, boshqa davlat va xo‘jalik boshqaruvi organlari hamda ularning hududiy bo‘linmalari rahbarlarining, Qoraqalpog‘iston Respublikasi Vazirlar Kengashi Raisi, tegishli viloyatlar va Toshkent shahar, tumanlar (shaharlar) hokimlarining, Hukumat apparati tarkibiy bo‘linmalari rahbarlarining hisobotlari eshitiladi.
 24. Sayyor majlislarda qarorlar Vazirlar Mahkamasi a’zolarining ko‘pchilik ovozi bilan qabul qilinadi.
 25. Sayyor majlislarda qabul qilingan qarorlar bayonnoma ko‘rinishida rasmiylashtiriladi. Sayyor majlis bayonnomasi zarurat bo‘lganda manfaatdor vazirlik va idoralar bilan kelishiladi.
 26. Sayyor majlis bayonnomasi loyihasi sayyor majlis o‘tkazilganidan keyin uch kun ichida Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati tomonidan Vazirlar Mahkamasi apparatining boshqa tarkibiy bo‘linmalari bilan birgalikda rasmiylashtiriladi hamda keyinchalik Bosh vazirga axborot berish uchun Vazirlar Mahkamasi apparati boshqaruvchisiga taqdim etiladi.
 27. O‘zbekiston Respublikasi Prezidenti raisligida o‘tkazilgan sayyor majlis bayonnomasi O‘zbekiston Respublikasi Prezidentiga imzolashga kiritish uchun O‘zbekiston Respublikasi Prezidenti Administratsiyasiga yuboriladi.
 28. Bosh vazir raisligida o‘tkazilgan sayyor majlis bayonnomasi imzolashga qadar O‘zbekiston Respublikasi Prezidenti bilan kelishish uchun belgilangan tartibda O‘zbekiston Respublikasi Prezidenti Adminisratsiyasiga yuboriladi.
 29. Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati Vazirlar Mahkamasi apparatining Umumiy bo‘limi bilan birgalikda imzolangan sayyor majlis bayonnomasini tarqatishni ta’minlaydi.
 30. Sayyor majlislarni ommaviy axborot vositalarida yoritish, shuningdek, ko‘rib chiqiladigan masalalarning muhokamasiga jamoatchilikni jalb qilish Bosh vazir Matbuot xizmati tomonidan tashkillashtiriladi.
 31. Bosh vazir matbuot xizmati sayyor majlisda muhokama qilinishi rejalashtirilayotgan masalalar to‘g‘risida e’lon berish va ularni ko‘rib chiqish natijalarini yoritishni amalga oshiradi.
 32. Sayyor majlislar yakunlari bo‘yicha qabul qilingan qarorlar ijrosi ustidan nazorat Vazirlar Mahkamasi apparati tomonidan amalga oshiriladi.
 33. Bosh vazir o‘rinbosarlari, Bosh vazir maslahatchilari, Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati, Vazirlar Mahkamasi apparatining mas’ul tarkibiy bo‘linmalari sayyor majlislarning bayonnoma topshiriqlari bajarilishining tizimli nazorati va tahlilini ta’minlaydi. 
 34. Vazirlar Mahkamasi apparatining Nazorat va ijro intizomi bo‘limi tomonidan tizimli asosda sayyor majlislarning bayonnoma topshiriqlari bajarilishi jarayonining monitoringi amalga oshiriladi. 
 35. Sayyor majlislar bayonnoma topshiriqlari ijrosini tashkillashtirish va amalga oshirilishini nazorat qilish O‘zbekiston Respublikasi Vazirlar Mahkamasining Reglamentiga muvofiq amalga oshiriladi.